محمد بن عرفة

محمد بن عرفة (خلاق ف 1886 ف فاس - توفا ف 17 يوليوز 1976 ف نيس، فرانسا) كان سلطان علوي د المغريب نصّباتو السلطات د لحيماية لفرانساوية ف 1953، من بعد ما كانت نفات محمد لخاميس برّا لمغريب (ل مداݣاسكار). كان بقا ف لحكم غير عاماين، تال 1955فاش رجع محمد الخاميس ل لعرش ديالو.

 حياتو 
بن عرفة كان عضو ف لأسرة لعلوية: هو ولد مولاي عرفة لّي كان ولد السلطان محمد بن عبد الرحمان بن هشام. محمد بن عرفة كان عمّ السلاطن لخّوت عبد العزيز و عبد الحفيظ ويوسف.

فاش شبكات بين الحركة الوطنية و لحيماية لفرانساوية، قرّرات فرانسا باش تنفي محمد لخاميس و تحيّدو من لحكم. بداو يقلّبو على شي واحد من لأسرة لعلوية باش يعوضو، لّي كان قتارح بن عرفة هو لباشا لݣلاوي ديال مراكش، و هاكدا ولّا بن عرفة سلطان ف 21 غشت 1953 و ف عمرو 67 عام.

كان مرفوض من عند لحركة لوطنية و كانو لمغاربة كايكنّيو عليه "سلطان لفرانسيس". لعلما د الدّين كان جزء منّهوم بايعو و جزء كبير رفض و منّهوم شيخ الإسلام محمد بن العربي العلوي لّي كان خرّج فتوى كاتلزم باش يتّقتل السلطان الجديد.

ف 11 شتنبر 1953، تعرّض ل محاولة د لغتيال كان نفّذها لمقاوم علال بن عبد الله (لّي تقتل ف لعملية). كانو من بعد محاولات خرين باش يقتلوه لمقاومين و لكن بن عرفة فلت منّهوم كاملين.

لفترة د لحكم ديالو كان فيها لمغريب مروّن بزّاف ب سباب لعمليات لّي كانت لمقاومة و لحركة لوطنية كايديروهوم ضدّ لفرانساويين. هاد لمقاومة دفعات باش تبدا مفاوضات بين فرانسا و الحركة الوطنية لّي كان أول قرار فيها كان باش محمد لخاميس يرجع ل لعرش ديالو.

هاكدا سالا لحكم د بن عرفة لّي خرّجاتو من بعد فرانسا ل طنجة (لّي كانت منطقة دولية) و من بعد مشا ل فرانسا ف لمدينة د نيس لّي بقا فيها تا مات ف 1976.

كان بقا مدفون ف نيس تال وسط تّمانينات قبل ما يقبل لحسن التّاني باش التّراب ديالو يتحول ل لمغريب و يعاود يتّدفن ف فاس. لقبر ديالو ف فاس كاين ف الرّوضة د باب لمكينة لقديمة، و كان الدفن ديالو تدار حسّي مسّي و كان تكلّف بيه وزير الداخلية ف ديك لوقت ادريس البصري.

 مصادر 

تصنيف:ناس حكمو لمغريب
تصنيف:سلطان مغريبي
تصنيف:زيادة 1886
تصنيف:وفيات 1976
تصنيف:زيادة 1889
تصنيف:مقالات فيها مصدر و 3000 بايت
تصنيف:ناس تزادو ف فاس
تصنيف:ناس د فاس
تصنيف:شخصيات عندها كتر من تاريخ د الزيادة ف ويكيداطا